Der ér stor forskel på en rejemad og en æggemad med rejer. Det slår Fødevareministeriet fast med en 'vigtig' afgørelse af en strid mellem Fødevarestyrelsen og en restaurant.

Restauranten er ingen ringere end IKEA i Taastrup, der har begået den forbrydelse at anprise et stykke mad som en 'klassisk rejemad' uden tilsyneladende at have styr på begreberne.

Det viser et tjek af varehusrestaurantens smiley-rapporter.

Reje-sagen, som metroxpress i dag søsatte, har nu nået politiske højder, efter at både Liberal Alliances Joachim B. Olsen og Dansk Folkeparti er faret op.

Meget mere æg end rejer

Men det hele begyndte sidste år, da en forbruger klagede til Fødevarestyrelsen over antallet af rejer på IKEA’s rejemadder. Madbedraget blev hurtigt bekræftet, da fødevarekontrollen 1. oktober 2013 mødte op i restauranten.

'Følgende er konstateret: Virksomheden anpriser en klassisk rejemad med æg, som består af mere æg end rejer', lyder den indledningsvise kritik i smiley-rapporten, som du kan læse her.

Det blev dog meget værre, da først Fødevarestyrelsens medarbejdere tog deres måleudstyr frem:

'Virksomheden har en opskrift hvor der skal være 50 g rejer på brødet, men dette er vejet og der er kun 34 g rejer på brødet'.

Derudover gik IKEA-restauranten anmærkningsfrit igennem kontrolbesøget og kunne denne gang nøjes med en indskærpelse og en mellemfornøjet smiley.

Havde ikke rettet op

Da fødevarepolitiet igen mødte op for at tjekke rejesituationen i restauranten 10. december, slap tålmodigheden med restauratøren dog op:

'Forholdet er ikke bragt i orden... Virksomheden reklamerer med og sælger fortsat en klassisk reje mad med æg som er vildledende for forbrugeren', lyder det i kontrolrapporten, som du kan læse her.

De alarmerende forhold blev igen støttet op af kontrollanternes vægt.

To stykker smørrebrød blev valgt ud til kontrolvejning, som afslørede, at rejerne på den første mad vejede 48 gram, mens æggepålægget vejede 50 gram. På den næste mad lå der 36 gram rejer og 46 gram æg.

For hellig(smørre)brøden måtte IKEA æde en bøde på 10.000 kroner.

Det smæk ville restauratøren dog ikke finde sig, og afgørelsen blev indbragt for Fødevareministeriets klageinstans.

IKEA dropper rejemadderne

Her bakkede fødevareminister Dan Jørgensens (S) jurister op om Fødevarestyrelsens kritik af restauranten.

'Klagecentret vurderer, at der i den konkrete sag er tale om vildledning af forbrugeren. Vi lægger herved vægt på, at når virksomheden på billedet af produktet skriver 'Rejemad m/ æg', vil en forbruger forvente, at en overvejende del af fyldet på brødet, vil bestå af rejer', lyder det blandt andet i afgørelsen, som Ekstra Bladet er i besiddelse af.

IKEA har ikke lyst til at uddybe, hvordan besøget fra Fødevarestyrelsen forløb eller, hvorfor man valgte at gå til Fødevareministeriets klageinstans:

- Fødevarekontrollen har lavet to stikprøver hos os. De har fundet ud af, at der i det ene tilfælde manglede seks rejser og i det andet tilfælde 1-2 rejer. Det er selvfølgelig beklageligt. Det er mennesker, der står i køkkenet og vi kan derfor ikke garantere, at antallet af rejer ikke varierer. Vi har skærpet vores rutiner og sat fokus på korrekt dosering, siger pressechef i IKEA Tina Würgau Lindharth til Ekstra Bladet.

Hun konstaterer, at betegnelsen 'klassisk rejemad' ikke længere er at finde på varehusrestaurantens menukort.

Hvad mener du om rejeskandalen? Skriv din kommentar nedenfor.